Et ægte mesterværk. Sådan lyder dommernes vurdering af programmet “Stand up med Tourettes”, hvor videojournalist Michael Andersen følger Jonathan Christensen, der på trods af at være hårdt ramt af Tourettes Syndrom jagter drømmen om en karriere som stand up-komiker. Programmet har vundet i kategorien “Minorities in society” ved Prix Circom, som er en prisuddeling for regional TV-journalistik, blandt 28 indstillinger fra 16 forskellige lande. Og ikke nok med det - ved prisuddelingen Prix Circom, der fandt sted torsdag aften, fik programmet den mest ærefulde pris, Grand Prix, som er aftenens hovedpris, der gives til det bedste af alle 177 indstillede. Prisuddelingen finder sted i San Sebastián i Spanien. - Jeg turde ikke tro på det, da jeg hørte, at TV2 Nord var vinderen af den store pris. Det er surrealistisk. Det er fedt, at andre kan lide det, man har lavet, siger Michael Andersen. Et højdepunkt i karrieren Dommerne har blandt andet lagt vægt på, at man både smiler og græder med Jonathan, når man ser programmet, og at man bedre forstår, hvordan det er at leve med Tourettes Syndrom. - Når man står her blandt alle de fine folk fra TV-branchen i Europa, er det næsten ikke til at forstå, at man har vundet. Det er vildt. Jeg er blæst bagover af dommernes ord, siger Michael Andersen. Han har været journalist i 34 år og kalder prisen for et “højdepunkt i karrieren”. Tæt på at lægge røret på Det var TV2 Nords chefredaktør Ingrid Buch, der i første omgang blev kontaktet af Jonathan Christensen. Hun var faktisk tæt på at lægge på, da hun tog telefonen, fordi Jonathans tics fik hende til at tro, at der var tale om telefonfis. En udfordring, som Jonathan jævnligt oplever, når han taler i telefon - han har tidligere fortalt, hvordan han sad i kø til SKAT i en time, for så at opleve, at der blev lagt på, da han endelig kom igennem, fordi han kom til at sige ord som “terrorist” og “gulerødder”. I dag er Ingrid Buch glad for, at hun lod Jonathan tale ud. - Programmet om Jonathan er blevet godt, fordi Michael er kommet ind på livet af Jonathan. Det har han en særlig evne til. Michael er tillidsvækkende og formår at skabe et trygt rum for de medvirkende, siger hun. En vigtig histore Michael Andersen mener, at Jonathans historie er vigtig - især fordi Jonathan også sætter ord på emner som social angst og mobning. - Jonathan er en fantastisk ung gut, som er en kæmpe inspiration for mange unge, der har det svært. Det er noget, vi taler meget om for tiden - at mange unge har svært ved at finde deres vej i livet, siger han. Efter programmet “Stand up med Tourettes” fortsatte Michael Andersen med at følge Jonathan Christensen i jagten på at blive stand up-komiker, og det blev til serien “Pipfugl og gulerødder - Mit liv med Tourettes”, som havde premiere i foråret. TV2 Nord har vundet før Det er ikke første gang, TV2 Nord bliver hyldet af den europæiske sammenslutning af regionale TV-stationer. I 2017 modtog journalist Jesper Bradsted og fotograf Søren Broust Hansen en pris for deres program om Nick Vejle , der blev hjerneskadet under forsøget på at redde to fiskere op fra bunden af en fiskekutter i Strandby. I 2020 blev journalisterne Jesper Christiansen og Hans-Christian Lauritzen ligeledes hyldet ved Prix Circom, da de blev anbefalet af dommerkomiteen for deres program “ Kjeld Flytter Fyret ”. - Vi er meget beærede over, at vi kan vække opsigt i udlandet med noget, vi har lavet i Nordjylland, siger chefredaktør ved TV2 Nord, Ingrid Buch. Prisen bliver overrakt ved et awardshow i San Sebastián. Udover selve awardshowet er der to dages konference for journalister fra regionale TV-stationer i Europa, hvor Michael Andersen blandt andet skal fortælle om tilblivelsen af “Stand up med Tourettes”.

Referat:
Journalist Michael Andersen har modtaget hovedprisen ved en konference for regional-TV i Europa for sit program om Jonathan Christensen, der har Tourettes Syndrom.